**Siguldā jau 27. reizi norisināsies Viessmann Pasaules kausa posms kamaniņu sportā**

Bobsleja un kamaniņu trase “Sigulda” 2019. gada 25. un 26. janvārī uzņems sezonas sesto Viessmann Pasaules kausa posmu kamaniņu sportā, pulcējot pasaules un Latvijas labākos šī sporta veida pārstāvjus.

Viessmann Pasaules kausa laikā Siguldā viesosies 135 sportisti no 24 valstīm, tostarp arī visi Latvijas labākie kamaniņu braucēji – brāļi Andris un Juris Šici, Kristers Aparjods, Ulla Zirne, Kendija Aparjode, Elīza Cauce, Inārs Kivlenieks, Artūrs Dārznieks, Riks Kristens Rozītis, Oskars Gudramovičs/Pēteris Kalniņš, Kristens Putins/Imants Marcinkēvičs un Mārtiņš Bots/Roberts Plūme, kā arī juniori Eduards Ševics-Mikeļševics/Lūkass Krasts, Sigita Bērziņa un Elīna Ieva Vītola.

Sacensības sāksies ar Nāciju kausu piektdien, 24. janvārī, kur startēs tie sportisti, kuri nav iekļuvuši labāko grupā un cīnīsies par iespēju startēt Viessmann Pasaules kausā. Sestdien, 25. janvārī, uz starta stāsies dāmas un divvietīgās ekipāžas, bet svētdien, 26. janvārī, sacentīsies vīri un tiks aizvadīts sezonas trešais BMW Sprinta Pasaules kausa posms.

Otrdien, 21. janvārī, Elektrum Olimpiskajā centrā norisinājās preses konference, kurā piedalījās Izglītības un zinātnes ministrijas valsts sekretāra vietnieks – Sporta departamenta direktors Edgars Severs, “Tet” izklaides pakalpojumu daļas direktore Inga Alika-Stroda, Ķīnas Kultūras centra Latvijas Republikā vecākais padomnieks Yang Song, Latvijas Kamaniņu sporta federācijas prezidents Atis Strenga, Latvijas Kamaniņu sporta federācijas treneris un mehāniķis Mārtiņš Rubenis, sportisti Kendija Aparjode, Kristers Aparjods, Andris Šics un Juris Šics.

Latvijas Kamaniņu sporta federācijas prezidents Atis Strenga savā uzrunā atzina, ka Sigulda arī šogad ir gatava Pasaules kausu uzņemt visaugstākajā līmenī: “**Jau skatāmies 2022. gada Ziemas Olimpisko spēļu virzienā, kas norisināsies Ķīnas galvaspilsētā Pekinā, tāpēc esam īpaši pagodināti šogad sadarboties ar Ķīnas Kultūras centru un rīkot Jaunā gada pēc ķīniešu kalendāra svinības Siguldā**.”

“**Katra nākamā sezona ir pavisam jauns līmenis un izaicinājumi, ja skatāmies uz pasaules kopējo izaugsmi. Uz iepriekšējo gadu lauriem gulēt nevar, tāpēc arī mēs visu vasaru strādājām pie jauniem risinājumiem un esam daudz ko jaunu uzbūvējuši. Sezonas sākums mani iepriecināja, bet šobrīd pietrūkst stabilitātes. Ja skatās no pašām pirmajām sezonas sacensībām, tad mēs joprojām turpinām visu pilnveidot. Ticu, ka sezonas otrajā pusē rezultāti nostiprināsies un galvenajos startos izdosies visu salikt kopā,** “ atzina Mārtiņš Rubenis.

Edgars Severs atzinīgi vērtēja aizvadītajā nedēļas nogalē iegūto bronza godalgu komandu stafetē Eiropas čempionātā, kā arī jauniešu godalgas trešajās Jaunatnes Ziemas olimpiskajās spēlēs, norādot, ka aug ļoti laba jaunā maiņa un kamaniņu sports arvien turpina attīstīties.

Inga Alika-Stroda uzsvēra, ka Tet, iepriekš Lattelecom, jau piekto gadu ir Latvijas Kamaniņu sporta federācijas partneris un nodrošina sacensību tiešraidi Latvijā, kas skatāma ne tikai televīzijā, bet arī planšetēs un mobilajās ierīcēs.

Ķīnas Kultūras centra Latvijas Republikā vecākais padomnieks Yang Song savā uzrunā uzsvēra, ka Ķīnas Jaunais gads ir pavasara svētki, kas vieno ģimenes, līdzīgi kā to dara sports. Abas sacensību dienas trasē būs iespējams vērot dažādu mākslinieku priekšnesumus.

**Piektdiena, 24.01.2020.**

09.30 Nāciju kauss

**Sestdiena, 25.01.2020.**

11.50 1. brauciens – Sievietes  
13.15 2. brauciens – Sievietes  
15.00 1. brauciens – Divvietīgās ekipāžas  
16:20 2. brauciens – Divvietīgās ekipāžas

**Apbalvošanas ceremonija**

**Svētdiena, 26.01.2020.**

10.25 1.brauciens – Vīrieši  
12.00 2. brauciens – Vīrieši  
13:45 Sprinta kauss – Sievietes  
14:20 Sprinta kauss – Divvietīgās ekipāžas  
15.05 Sprinta kauss – Vīrieši

**Apbalvošanas ceremonija**

**Kultūras programma:**

**Sestdiena, 25.01.2020.**  
12:45 Tai Chi paraugdemonstrējumi un meistarklase  
14:10 uzstājas Ķīnas Simfoniskais ansamblis  
14:50 Ķīnas Jaunā gada talismana Lauvas deja ar bungām  
15:50 uzstājas ansamblis “Sirds Melodija”  
17:10 tējas ceremonija

**Svētdiena, 26.01.2020.**  
11:30 Tai Chi paraugdemonstrējumi un meistarklase  
13:05 uzstājas Ķīnas Simfoniskais ansamblis  
14:10 tējas ceremonija  
14:45 uzstājas Ķīnas Simfoniskais ansamblis  
15:30 uzstājas ansamblis “Sirds Melodija”; Ķīnas Jaunā gada talismana Lauvas deja ar bungām

Abas sacensību dienas fanu teltī notiks papīra griešanas un laternu veidošanas meistarklase!

IEEJA BEZ MAKSAS!

Informāciju sagatavoja:

Sandra Grosberga  
LKSF sabiedrisko attiecību speciāliste  
tel.nr. 27534072